fe8e2b429ff513bc294cbadd4dd8c026
### Πως πάω στην Κέα/Τζια;


travelmyth.gr
2021.04

Όσοι επιθυμούν να ταξιδέψουν στην Κέα, μπορούν να μεταβούν στο νησί ακτοπλοϊκώς, καθώς το νησί δεν διαθέτει αεροδρόμιο. Το **λιμάνι** της Κέας βρίσκεται στην Κορησσία ή Λιβάδι που βρίσκεται βορειοδυτικά και απέχει περίπου 5 χλμ. από την πρωτεύουσα του νησιού Ιουλίδα ή Χώρα.  

  

Η σύνδεση της Τζιας με την ηπειρωτική χώρα γίνεται με απευθείας δρομολόγια πλοίων από και προς το λιμάνι του [Λαυρίου](https://www.travelmyth.gr/λαυριο/ξενοδοχεια). Το ταξίδι διαρκεί μόλις 1 ώρα και τα δρομολόγια είναι τακτικά.  

  

Το λιμάνι στην Κορησσία συνδέει επίσης την Κέα με τα γειτονικά νησιά. Από την [Κύθνο](https://www.travelmyth.gr/κυθνος/ξενοδοχεια) μπορείτε να φτάσετε στην Κέα με πλοίο σε 1 ώρα και 20 λεπτα. Από τη [Σύρο](https://www.travelmyth.gr/συρος/ξενοδοχεια) φτάνετε στην Κέα με ταξίδι διάρκειας 4 ωρών. Από τα νησιά [Πάρο](https://www.travelmyth.gr/παρος/ξενοδοχεια) και [Νάξο](https://www.travelmyth.gr/ναξος/ξενοδοχεια), η Κέα βρίσκεται 3,5 και 4,5 ώρες μακριά αντίστοιχα. Υπάρχουν επίσης απευθείας δρομολόγια πλοίου από την [Τήνο](https://www.travelmyth.gr/τηνος-κυκλαδες/ξενοδοχεια) για την Κέα με διάρκεια 5 ώρες. Την Κέα μπορείτε επίσης να προσεγγίσετε μέσα σε 6 έως 8 ώρες, με πλοία από [Φολέγανδρο](https://www.travelmyth.gr/φολεγανδρος/ξενοδοχεια), [Σίκινο](https://www.travelmyth.gr/σικινος/ξενοδοχεια), [Ίο](https://www.travelmyth.gr/ιος-κυκλαδες/ξενοδοχεια) και [Σαντορίνη](https://www.travelmyth.gr/σαντορινη/ξενοδοχεια).  

  

Για όσους επιθυμούν να φτάσουν στη Τζια με **αεροπλάνο**, ο Διεθνής Αερολιμένας Αθηνών «Ελ. Βενιζέλος» απέχει από το λιμάνι του Λαυρίου 25 χλ.



1f933abc6584501cd3eed22df55cc994
### Που να μείνω στην Κέα/Τζια;


travelmyth.gr
2021.04

Στη Τζια θα βρείτε μεγάλη ποικιλία σε καταλύματα, από μικρούς παραδοσιακούς ξενώνες έως πολυτελή ξενοδοχεία και ιδιωτικές βίλες. Μπορείτε να μείνετε στην **πρωτεύουσα** του νησιού, την Ιουλίδα, που βρίσκεται σε ψηλό σημείο, μόλις 5 χλμ. περίπου από το λιμάνι. Ο οικισμός γύρω από το λιμάνι ονομάζεται [Κορησσία](https://www.travelmyth.gr/κορησσια/ξενοδοχεια) ή Λιβάδι και διαθέτει πολλά καταλύματα και μία μεγάλη αμμώδη παραλία. Αν θέλετε να μείνετε σε έναν γραφικό οικισμό με υπέροχη παραλία μπορείτε να επιλέξετε το [Βουρκάρι](https://www.travelmyth.gr/βουρκαρι/ξενοδοχεια), που απέχει 2 χλμ. από το λιμάνι. Στον οικισμό [Οτζιά](https://www.travelmyth.gr/οτζιας/ξενοδοχεια), 5,5 χλμ. βόρεια του λιμανιού, υπάρχουν πολλές επιλογές διαμονής και η μεγαλύτερη παραλία του νησιού. Στη νοτιοδυτική πλευρά του νησιού, 16 χλμ. από τη Χώρα βρίσκεται ο παραθεριστικός οικισμός [Κούνδουρος](https://www.travelmyth.gr/κουνδουρος/ξενοδοχεια) με την κοσμοπολίτικη παραλία. Έντεκα χιλιόμετρα νοτιοδυτικά της Ιουλίδας βρίσκεται ο οικισμός [Ποίσσες](https://www.travelmyth.gr/ποισσες/ξενοδοχεια) με παραλία που προστατεύεται από τους δυνατούς ανέμους. Στην ενδοχώρα του νησιού, οι οικισμοί [Πέρα Μεριά](https://www.travelmyth.gr/περα-μερια/ξενοδοχεια) και Κάτω Μεριά διαθέτουν μέρη για διαμονή. Επίσης, μπορείτε να αναζητήσετε καταλύματα στον [Μυλοπόταμο](https://www.travelmyth.gr/μυλοποταμος/ξενοδοχεια), το [Μελισσάκι](https://www.travelmyth.gr/μελισσακι/ξενοδοχεια) και το [Φωτημάρι](https://www.travelmyth.gr/φωτημαρι/ξενοδοχεια). Αν επιλέξετε το [Γιαλισκάρι](https://www.travelmyth.gr/γιαλισκαρι-κεα/ξενοδοχεια) θα είστε δίπλα στο λιμάνι και στην ομώνυμη παραλία με τη χρυσή αμμουδιά. Στη βορειοανατολική πλευρά του νησιού, μπορείτε να μείνετε στην [Καστριανή](https://www.travelmyth.gr/καστριανη/ξενοδοχεια). Στα ανατολικά, στο [Σπαθί](https://www.travelmyth.gr/σπαθι-κεα/ξενοδοχεια) και τα [Ελληνικά](https://www.travelmyth.gr/ελληνικα-κεα/ξενοδοχεια) θα βρείτε μέρη για τη διαμονή σας σε ένα ήσυχο περιβάλλον απίστευτης φυσικής ομορφιάς.



e92c45534bd9aca2febd757fbf43b410
### Ποια μέρη έχει η Κέα/Τζια;


travelmyth.gr
2021.04

Η πρωτεύουσα της Κέας είναι η **Ιουλίδα** ή Χώρα. Ο μεγαλύτερος οικισμός του νησιού είναι η **Κορρησία** ή Λιβάδι, όπου και βρίσκεται το λιμάνι της Κέας. Στη νοτιοδυτική πλευρά του νησιού, 11 χλμ. μακριά από τη Χώρα συναντάται ο αμέσως μεγαλύτερος οικισμός **Ποίσσες**. Ένας μεγάλος παραδοσιακός οικισμός της Τζιας είναι το **Βουρκάρι** που βρίσκεται 2 χλμ. από την Κορρησία. Ο **Κούνδουρος** στα νοτιοδυτικά, είναι ένα μέρος με κοσμοπολίτικη ατμόσφαιρα και απέχει 16 χλμ. από την Ιουλίδα. Στο βόρειο τμήμα του νησιού, ένας όμορφος οικισμός με πολλά καταλύματα είναι ο **Οτζιάς** που διαθέτει και την μεγαλύτερη παραλία της Κέας. Ένας ακόμη οικισμός που αξίζει να αναφερθεί είναι η **Πέρα Μεριά** που βρίσκεται στο εσωτερικό τμήμα του νησιού και διατηρεί πληθυσμό 50 κατοίκων.



65b893f4f9830b53e1b249c98a4e07fe
### Ποια είναι τα αξιοθέατα στην Κέα/Τζια;


travelmyth.gr
2021.04

Στη Τζια θα συναντήσετε **παραλίες** με κρυστάλλινα νερά σε ένα πανέμορφο κυκλαδίτικο τοπίο και θα εντυπωσιαστείτε από τα αξιοθέατα αρχαιολογικού, ιστορικού, πολιτιστικού και θρησκευτικού ενδιαφέροντος.  

  

Στο νησί βρίσκονται ερρείπια των τεσσάρων αρχαίων πόλεων της Κέας. Βόρεια της Ιουλίδας βρίσκονται κομμάτια της **Ακρόπολης**, όπου και υπήρχε ο αρχαίος **ναός του Απόλλωνα** και το **Μεσαιωνικό Κάστρο**. Δίπλα στο Βουρκάρι θα δείτε και τα απομεινάρια του **προϊστορικού οικισμού** της Αγίας Ειρήνης. Τα υπολείμματα της **αρχαίας πόλης Καρθαίας** θα έχετε επίσης τη δυνατότητα να δείτε στα νοτιοανατολικά του νησιού. Ωστόσο, η πρόσβαση γίνεται δια θαλάσσης ή με πεζοπορία στα αρχαία μονοπάτια. Στον δρόμο που συνδέει την Ιουλίδα με τις Ποίσσες μπορείτε να δείτε ένα τμήμα από τον **οχυρωματικό πύργο** της Αγίας Μαρίνας, που σώζεται από τους ελληνιστικούς χρόνους.  

  

Ένα από τα πιο σημαντικά αξιοθέατα του νησιού είναι ο **Λέων της Κέας** που βρίσκεται στο ανατολικό τμήμα της Ιουλίδας και η πρόσβαση γίνεται από μονοπάτι. Το αρχαϊκό γλυπτό μνημείο είναι ένα λαξευμένο λιοντάρι που συνδέεται με πολλούς μύθους και θρύλους.  

  

Στην Κορρησία, θα δείτε την καμινάδα 45 μέτρων του εγκαταλελειμμένου εργοστασίου Εμαγέ, σημαντικό δείγμα προπολεμικής βιομηχανικής αρχαιολογίας.  

  

Το νησί διαθέτει δύο **μουσεία**, το Αρχαιολογικό Μουσείο στη Χώρα και το Αγροτικό Λαογραφικό και Πολιτιστικό Μουσείο Κέας στον Μυλοπόταμο.  

  

Αξιοθέατο θεωρούνται επίσης τα τέσσερα **ναυάγια** του νησιού που βρίσκονται στον βυθό και μπορείτε να εξερευνήσετε μέσω κατάδυσης. Στη Τζια βρίσκονται επίσης διασκοπρισμένα μικρά **σπήλαια** που παρουσιάζουν ιδιαίτερο γεωλογικό ενδιαφέρον.  

  

Οι εκκλησίες και τα μοναστήρια του νησιού αποτελούν επίσης αξιοθέατο, με το σημαντικότερο να είναι η **Παναγία Καστριανή** που βρίσκεται έξι χιλιόμετρα βορειοανατολικά από την παραλία του Οτζιά σε ένα πραγματικά επιβλητικό τοπίο.



505f91b602ac775c13f80ca010d5c720
### Ποιες παραλίες έχει η Κέα/Τζια;


travelmyth.gr
2021.04

Η Τζια διαθέτει πλούσιο ανάφλυφο με αποτέλεσμα να διαθέτει πολλές **παραλίες** και όρμους. Οι περισσότερες παραλίες που είναι εύκολα προσβάσιμες μέσω αυτοκινητόδρομου συγκεντρώνονται κατά μήκος της δυτικής πλευρας του νησιού.  

  

Δίπλα στο λιμάνι της Κέας, στην **Κορρησία** ή Λιβάδι, θα βρείτε μια αναπάντεχα καθαρή και μεγάλη αμμουδερή παραλία που προσφέρει θέα στον παραδοσιακό οικισμό και το φυσικό λιμάνι. Βόρεια του λιμανιού βρίσκεται ο οικισμός **Γιαλισκάρι** με τη χρυσή αμμουδιά. Η παραλία βρίσκεται μπροστά από ψηλά αλμυρίκια και ευκάλυπτους, ενώ διαθέτει επίσης και ένα οργανωμένο τμήμα στα αριστερά. Το **Βουρκάρι** είναι η αμέσως επόμενη παραλία βόρεια, με αμμουδιά αλλά και μικρούς όρμους με βράχια στη χερσόνησο της Αγίας Ειρήνης απέναντι.  

  

Αν κατευθυνθείτε 5,5 χλμ. βόρεια από το λιμάνι θα συναντήσετε την παραλία **Οτζιάς** που είναι και η μεγαλύτερη του νησιού. Η ρηχή αμμουδερή παραλία βρίσκεται σε απάνεμο μέρος και διαθέτει αλμυρίκια για φυσική σκιά, ξαπλώστρες και ομπρέλες, παγκάκια αλλά και παιδική χαρά.  

  

Νότια της Ιουλίδας και σε απόσταση 16 χλμ. βρίσκεται η παραλία **Κούνδουρος** που έχει νότιο προσανατολισμό και προστατεύεται από τους δυνατούς ανέμους. Η κεντρική κοσμοπολίτικη παραλία είναι οργανωμένη και διαθέτει αγκυροβόλιο για σκάφη αναψυχής. Αριστερά από τον οικισμό βρίσκεται επίσης η αμμώδης παραλία **Κουνδουράκι** που είναι πλήρως οργανωμένη και μπορείτε να κάνετε θαλάσσια σπορ. Μπορείτε επίσης να επισκεφθείτε τις παραλίες **Καμπί** και **Φρέας**, λίγο πιο νότια από τον Κούνδουρο.  

  

Νοτιοδυτικά της Χώρας και σε απόσταση 11 χλμ. βρίσκεται ο οικισμός **Ποίσσες** με την ομώνυμη παραλία. Η μεγάλη αμμουδερή παραλία διαθέτει αλμυρίκια για φυσική σκιά. Ο δυτικός προσανατολισμός της παραλίας την προστατεύει από τους δυνατούς ανέμους και εκεί μπορείτε να απολαύσετε υπέροχα ηλιοβασιλέματα.  

  

Μία ακόμη δημοφιλής παραλία είναι τα **Ξύλα**, δυτικά της Ιουλίδας. Είναι παραλία με χρυσή άμμο και ψιλό βότσαλο, όπου θα βρείτε ψάθινες ομπρέλες για σκιά.  

  

Στη βορειοανατολική πλευρά του νησιού, αξίζει να επισκεφθείτε την παραλία **Σπαθί**. Η πρόσβαση γίνεται μέσω αυτοκινητόδρομου, ωστόσο θα χρειαστεί να διανύσετε ένα τμήμα χωματόδρομου.



5aafe25acfebd8eaa99ca33863b84f82
### Τι δραστηριότητες μπορώ να κάνω στην Κέα/Τζια;


travelmyth.gr
2021.04

Η Τζια είναι ιδανικός προορισμός για τους λάτρεις της πεζοπορίας, της ιστορίας, της θάλασσας και της διασκέδασης.  

  

Το νησί διαθέτει πυκνό δίκτυο μονοπατιών που έχουν χαρακτηριστεί ως Δίκτυο Διαδρομών Πολιτιστικού Ενδιαφέροντος. Η **πεζοπορία** στα αρχαία μονοπάτια που σηματοδοτούνται με ξύλινες πινακίδες, θα σας οδηγήσει σε απόμερες παραλίες, εκκλησίες και δάση βελανιδιάς. Θα έχετε την ευκαιρία να δείτε ερείπια αρχαίων πόλεων και να θαυμάσετε τον αρχιτεκτονικό πλούτο της Κέας με τις αμέτρητες αγροτικές κατοικίες, γνωστές ως καθηκιές.  

  

Οι λάτρεις της ιστορίας και **αρχαιολογίας** μπορούν να βρεθούν στα ερείπια αρχαίων πόλεων και να επισκεφθούν τα δύο μουσεία του νησιού.  

  

Αν σας αρέσουν οι **καταδύσεις**, θα εντυπωσιαστείτε από τον πλούσιο βυθό της Τζιας με τα τέσσερα ναυάγια. Μπορείτε επίσης να επισκεφθείτε πολλές παραλίες με σκάφος και να απολαύσετε τα **θαλάσσια σπορ** και το **ψάρεμα**.  

  

Το καλοκαίρι, διοργανώνεται στο νησί η **Γιορτή Παραμυθιών** και πολλά **πανηγύρια** με παραδοσιακούς ήχους και εδέσματα.



ad5f5aaa56e3ee74ba27de7a465ebff1
### Που να πάω στην Κέα/Τζια;


travelmyth.gr
2021.04

Στη Τζια θα επισκεφθείτε πολλά μέρη με πλούσια ιστορία, σε ένα μαγευτικό τοπίο. Η **Χώρα** του νησιού ή Ιουλίδα θα σας εντυπωσιάσει με την παραδοσιακή αρχιτεκτονική, τα ανηφορικά στεγάδια και τις μοναδικές κεραμοσκεπές των Κυκλάδων. Επισκεφθείτε παραδοσιακούς οικισμούς με πεντακάθαρες παραλίες όπως το **Βουρκάρι** και ο **Οτζιάς**. Κατευθυνθείτε νότια στον κοσμοπολίτικο **Κούνδουρο** και απολαύστε το καταπληκτικό ηλιοβασίλεμα από την **παραλία Ποίσσες**.  

  

Ακολουθήστε τα **μονοπάτια** του νησιού και δείτε τα **ερείπια αρχαίων πόλεων**. Μερικά μονοπάτια θα σας οδηγήσουν σε απόμερες παραλίες και δάση με βελανιδιές, εκκλησίες από όπου θα απολαύσετε μοναδική θέα στους κόλπους της Κέας.



35170acac0682250b6e7435c3bb0bea6
### Τι γεύσεις να δοκιμάσω στην Κέα/Τζια;


travelmyth.gr
2021.04

Στην Κέα θα δοκιμάσετε τοπικά προϊόντα εξαιρετικής ποιότητας όπως **μέλι** και τα νόστιμα **Τζιώτικα τυριά** ξυνό, κοπανιστή, ξυροτύρι και λαδοτύρι. Στο νησί θα έχετε την ευκαιρία να δοκιμάσετε και ντόπιο **κρασί Μαυρούδι**.  

  

Η παραδοσιακή κουζίνα της Τζιας περιλαμβάνει τον **πασπαλά**, φαγητό που φτιάχνεται με κομμάτια από χοιρινό κρέας με αυγό και ντομάτα. Μην παραλείψετε να δοκιμάσετε το κυκλαδίτικο αλλαντικό **λόζα**, τα **τσίγαρα**, αλλά και την **τσιγαρόπιτα** που περιέχει κομματάκια χοιρινού με το λίπος τους.  

  

Τα παραδοσιακά γλυκά της Κέας είναι τα **αμυγδαλωτά**, τα **γλυκά του κουταλιού** και το γλυκό **νερόμελη**, που είναι ένα είδος κρέμας από νερό, μέλι, αλεύρι και ξηρούς καρπούς.



dd8c97af1b51a1882486396a9fb7a2ee
### Που βρίσκεται η Κέα/Τζια;


travelmyth.gr
2021.04

Η Κέα ή Τζια αποτελεί μέρος του συμπλέγματος των [Κυκλάδων](https://www.travelmyth.gr/κυκλαδες/ξενοδοχεια) στο Αιγαίο Πέλαγος. Βρίσκεται βόρεια από την Κύθνο και είναι το δυτικότερο κατοικήσιμο νησί των Κυκλάδων, αλλά και αυτό που βρίσκεται πιο κοντά στην [Αττική](https://www.travelmyth.gr/αττικη/ξενοδοχεια).



baee55e610c095578ca53a49b20abf6b
### Που ανήκει η Κέα/Τζια;


travelmyth.gr
2021.04

Η Τζια είναι νησί του νομού Κυκλάδων της Περιφέρειας Νοτίου [Αιγαίου](https://www.travelmyth.gr/νησια-αιγαιου/ξενοδοχεια). Ο Δήμος Κέας περιλαμβάνει και τη Μακρόνησο, ενώ υπάγεται στην Περιφερειακή ενότητα Κέας-Κύθνου.



2e6aeca36640b313b3f245e7f22a3b9a
### Ποιος είναι ο πληθυσμός της Κέας/Τζιας;


travelmyth.gr
2021.04

Σύμφωνα με την απογραφή του 2011, ο πληθυσμός της Κέας ανέρχεται στους 2.455 κατοίκους.


